Komisjoni otsus,

26. aprill 2004,

millega võetakse vastu Euroopa Parlamendi ja nõukogu määruse (EÜ) nr 304/2003 kohased ühenduse impordiotsused teatud kemikaalide kohta

(EMPs kohaldatav tekst)

(2004/382/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse ohtlike kemikaalide eksporti ja importi käsitlevat Euroopa Parlamendi ja nõukogu 28. jaanuari 2003. aasta määrust (EÜ) nr 304/2003, [1] eriti selle artikli 12 lõiget 1,

ning arvestades järgmist:

(1) Määruse (EÜ) nr 304/2003 alusel otsustab komisjon ühenduse nimel eelnevalt teatatud nõusoleku protseduuri kohaselt iga keemilise aine korral, kas lubada selle importi ühendusse või mitte.

(2) ÜRO keskkonnaprogramm (UNEP) ning Toidu- ja Põllumajandusorganisatsioon (FAO) on määratud pakkuma sekretariaadi teenuseid ajutise eelnevalt teatatud nõusoleku (PIC) protseduuri läbiviimiseks vastavalt teatavate ohtlike kemikaalide ja pestitsiididega rahvusvahelisel kauplemisel rakendatavat eelnevalt teatatud nõusoleku protseduuri käsitleva Rotterdami konventsiooni täievoliliste esindajate konverentsi 11. septembril 1998 alla kirjutatud lõppaktile, [2] mille ühendus on heaks kiitnud nõukogu 19. detsembri 2002. aasta asjakohase otsusega 2003/106/EÜ, eelkõige vastavalt kõnealuse akti juurde kuuluvale ajutist korda käsitlevale resolutsioonile.

(3) Komisjon, kes toimib ühtse määratud asutusena, on kohustatud ühenduse ja liikmesriikide nimel edastama otsuseid kemikaalide kohta ajutisele eelnevalt teatatud nõusoleku protseduuri sekretariaadile.

(4) Ajutine sekretariaat on taotlenud, et eelnevalt teatatud nõusoleku protseduuris osalejad kasutaksid oma impordiotsusest ettekandmisel importiva riigi vastuse erivormi.

(5) Ajutise eelnevalt teatatud nõusoleku protseduuri alla kuuluvate kemikaalide nimekirja lisati aktinoliit, amosiit, antofülliit ja tremoliit, mis on asbesti amfiboolsed vormid, mille kohta komisjon on saanud ajutiselt sekretariaadilt teavet otsuste tegemise juhendina (mis hõlmab ka juba varem kõnealusesse nimekirja lisatud kroküdoliitasbesti, mille kohta oli tehtud ühenduse lõplik impordiotsus. Otsus on avaldatud PICi IV ringkirjas, mis kajastab olukorda seisuga 31. detsember 1994). Kõik need kemikaalid on ühenduse tasemel järk-järgult keelatud või kehtestatud nende suhtes ranged piirangud reguleerivate meetmete abil, millest viimane on komisjoni 26. juuli 1999. aasta direktiiv 1999/77/EÜ, [3] millega kuuendat korda kohandatakse tehnika arengule direktiivi 76/769/EMÜ liikmesriikide õigusnormide ühtlustamise kohta seoses teatavate ohtlike ainete ja valmististe turustamise ja kasutamise piirangutega [4]. Vastavalt tuleks teha lõplik impordiotsus aktinoliidi, amosiidi, antofülliidi ja tremoliidi kohta ning vaadata läbi ja ajakohastada lõppotsus kroküdoliidi kohta.

(6) Kemikaal dinitrokresool on pestitsiidina lisatud ajutise eelnevalt teatatud nõusoleku protseduuri alla kuuluvate keemiliste ainete nimekirja, mille kohta komisjon on saanud teavet ajutiselt sekretariaadilt otsuse tegemise juhendina. Dinitrokresool kuulub nõukogu 15. juuli 1991. aasta direktiivi 91/414/EMÜ kohaldamisalasse taimekaitsevahendite turuleviimise kohta, [5] viimati muudetud määrusega (EÜ) 806/2003 [6]. Komisjoni 17. veebruari 1999. aasta otsuse 1999/164/EÜ (dinitrokresooli kandmata jätmise kohta nõukogu direktiivi 91/414/EMÜ I lisasse ja kõnealust toimeainet sisaldavate taimekaitsevahendite lubade tühistamise kohta) [7] kohaselt jäeti dinitrokresool välja direktiivi 91/414/EMÜ I lisast ja seda ainet sisaldavate taimekaitsevahendite load kuulusid tühistamisele 16. augustiks 1999. Vastavalt sellele tuleks teha lõplik impordiotsus.

(7) Teatavad pulbrilised pestitsiidivormid, mis sisaldavad kombineeritult 7 % või rohkem benomüüli, 10 % või rohkem karbofuraani ja 15 % või rohkem tiraami, on samuti lisatud ajutise eelnevalt teatatud nõusoleku protseduuri alla kuuluvate ainete nimekirja. Komisjon on saanud teavet ajutiselt sekretariaadilt otsuse tegemise juhendina. Kemikaalid benomüül, karbofuraan ja tiraam kuuluvad direktiivi 91/414/EMÜ reguleerimisalasse. Komisjoni 17. veebruari 2002. aasta otsuse 1999/928/EÜ 1999/164/EÜ (benomüüli kandmata jätmise kohta nõukogu direktiivi 91/414/EMÜ I lisasse ja kõnealust toimeainet sisaldavate taimekaitsevahendite lubade tühistamise kohta) [8] kohaselt jäeti benomüül välja direktiivi 91/414/EMÜ I lisast ja seda ainet sisaldavate taimekaitsevahendite load kuulusid tühistamisele 25. maiks 2003. Käesoleval ajal toimub karbofuraanile hinnangu andmine direktiivi 91/414/EMÜ raames. Kõnealune direktiiv näeb ette üleminekuaja, mille jooksul liikmesriikidel on lubatud kuni ühenduse otsuseni teha siseriiklikke otsuseid kõnealuse direktiivi reguleerimisalasse kuuluvate ainete ja toodete kohta. Komisjoni 5. septembri 2003. aasta direktiiviga 2003/81/EÜ, millega muudeti direktiivi 91/414/EMÜ, lisades nimekirja toimeainetena molinaadi, tiraami ja ziraami, [9] arvati tiraam direktiivi 91/414/EMÜ I lisasse ja lubati seda taimekaitsevahendites teatud tingimustel kasutada. Tiraamist on teatatud ka Euroopa parlamendi ja nõukogu 16. veebruari 1998. aasta direktiivi kohaselt 98/8/EÜ biotsiidide turuleviimise kohta, [10] millega sätestati üleminekuperiood, mille jooksul võivad liikmesriigid kuni ühenduse otsuseni vastu võtta otsuseid kõnealuse direktiivi reguleerimisalasse kuuluvate ainete ja toodete kohta. Sellest tulenevalt tuleks teha ajutine impordiotsus kombineeritult benomüüli, karbofuraani ja tiraami mainitud või suuremas kontsentratsioonis sisaldavate pulbriliste pestitsiidivormide kohta.

(8) Käesolevas otsuses ettenähtud meetmed on kooskõlas komitee arvamusega, mis moodustati nõukogu direktiivi 67/548/EMÜ, [11] mida on viimati muudetud komisjoni direktiiviga 2001/59/EÜ, [12] artikli 29 alusel,

ON VASTU VÕTNUD JÄRGMISE OTSUSE:

Artikkel 1

Vastu on võetud impordi lõppotsus kemikaalide aktinoliit, amosiit, antofülliit, kroküdoliit ja tremoliit kohta, nagu on sätestatud I lisas impordivastuse vormis.

Artikkel 2

Vastu on võetud impordi lõppotsus kemikaali dinitrokresool kohta, nagu on sätestatud I lisas impordivastuse vormis.

Artikkel 3

Samuti on vastavalt III lisas impordivastuse vormis sätestatule vastu võetud ajutine impordiotsus pulbriliste pestitsiidivormide kohta, mis sisaldavad kombineeritult 7 % või rohkem benomüüli, 10 % või rohkem karbofuraani ja 15 % või rohkem tiraami.

Brüssel, 26. aprill 2004

Komisjoni nimel

komisjoni liige

Margot Wallström

[1] ELT L 63, 6.3.2003, lk 1.

[2] ELT L 63, 6.3.2003, lk 27.

[3] EÜT L 207, 6.8.1999, lk 18.

[4] EÜT L 262, 27.9.1976, lk 24.

[5] EÜT L 230, 19.8.1991, lk 1.

[6] ELT L 122, 16.5.2003, lk 1.

[7] EÜT L 54, 2.3.1999, lk 21.

[8] EÜT L 322, 27.11.2002, lk 53.

[9] ELT L 224, 6.9.2003, lk 29.

[10] EÜT L 123, 24.4.1998, lk 1.

[11] EÜT 196, 16.8.1967, lk 1.

[12] EÜT L 225, 21.8.2001, lk 1.

--------------------------------------------------

I LISA

Lõplik impordiotsus kemikaalide aktinoliit, amosiit, antofülliit ja tremoliit kohta koos ajakohastatud lõpliku impordiotsusega kroküdoliidi kohta, mis asendab eelmist, 1994. aasta impordiotsust

+++++ TIFF +++++

+++++ TIFF +++++

+++++ TIFF +++++

--------------------------------------------------

II LISA

Lõplik impordiotsus kemikaali dinitrokresool kohta

+++++ TIFF +++++

+++++ TIFF +++++

+++++ TIFF +++++

--------------------------------------------------

III LISA

Ajutine impordiotsus pulbriliste pestitsiidivormide kohta, mis sisaldavad kombineeritult 7 % või rohkem benomüüli, 10 % või rohkem karbofuraani ja 15 % või rohkem tiraami

+++++ TIFF +++++

+++++ TIFF +++++

+++++ TIFF +++++

+++++ TIFF +++++

--------------------------------------------------